Un dai ponts principâi dal program eletorâl che al à permetût al SNP di vinci lis elezions pal Parlament scozês al jere chel di imbastî un referendum su la autodeterminazion intal 2010. Dut câs, par fâlu, e covente une leç di pueste che e à di jessi votade dal Parlament, là che il Partît Nazionâl Scozês al gjolt dome di une maiorance relative. La strade, duncje, e je di rive sù, come che al mostre il vôt che si à vût ai 5 di Març intal Parlament là che Liberâi Democratics, Laburiscj e Conservadôrs a àn votât adun cuintri de ipotesi di referendum. Nol è il vôt decisîf, che si varà dome cuant che si presentarà il disen di leç sul referendum, ma al è un segnâl clâr dât al SNP e ai Verts siei aleâts (47 vôts) dal front unionist (72 vôts). L’an passât i Laburiscj, in plene crisi di consens, si vevin declarâts pussibiliscj sul progjet dal referendum, ma cumò a mostrin di vê cambiât idee. La uniche pussibilitât par rivâ al referendum, duncje, e jere chê di cjatâ la poie dai Liberâi Democratics che, invezit, a vuelin pontâ su la cjarte dal trasferiment massîf di competencis di Londre a Edimburc. Cun di fat, il partît vuidât di Tavish Scott al vûl che il Parlament scozês al puedi decidi su materiis tant che tassis, sisteme eletorâl, energjie, traspuarts, puarts, armis e altri ancjemò. Pai Liberâi Democratics si trate di imprescj plui impuartants par combati la crisi economiche che e je daûr a colpî ancje la Scozie, plui che no un referendum su la indipendence. Par cumò, dut câs, la dirigjence dal SNP si mostre inmò otimiste sul referendum. No je la prime volte – a disin – che i partîts unioniscj si dan adun par une bataie che no cjate po la poie de int. I nazionaliscj scozês a àn ancje sfidât i aversaris a lassâ vôt libar ai lôr membris: no ‘nd è pôcs tra di lôr – a disin dal SNP – che se a podessin a votaressin a pro dal referendum.
Font: The Scotsman, 06/03/09; Món Divers, 06/03/09
fur_Latn cat_Latn